**KISKŐRÖS VÁROS KÉPVISELŐ-TESTÜLETE**

4-4/2024. sz. Képv. test. ülés

**J E G Y Z Ő K Ö N Y V**

**Készült:** Kiskőrös Város Képviselő-testülete 2024. március 20-án (szerda) 14:00 órai kezdettel megtartott üléséről

**Az ülés helye:** Kiskőrösi Polgármesteri Hivatal Díszterme

(6200 Kiskőrös, Petőfi Sándor tér 1.)

**Jelen vannak:** Domonyi László polgármester, Ba Edit, Filus Tibor, Gmoser István, Horváth János, Kudron Tamás, Nikléczi Gábor, PethőAttila, Szedmák Tamás, Szlovák Pál képviselők (10 fő)

dr. Turán Csaba jegyző

 Lucza Alexandra jegyzőkönyvvezető

**Távolt maradt:** Pohankovics András, Ungvári Ferenc képviselők (2 fő)

**Meghívottként részt vett:** Szabados Anna a Petőfi Sándor Városi Könyvtár vezetője, dr. Kállayné Major Marina az Egészségügyi, Gyermekjóléti Szociális Intézmény igazgatója, Csatlós Erzsébet a Kiskőrösi Óvodák igazgatója, Schäffer Tamás a Kőröskom Nonprofit Kft. ügyvezetője

Aszódiné Nedró Éva, dr. Nagy Gabriella, Molnár Éva, Kutyifa Sándorné Sinkovicz Csilla a Polgármesteri Hivatal munkatársai

**Domonyi László** polgármester köszöntötte a képviselő-testületi ülésen megjelenteket, megállapította a határozat-képességet és megnyitotta az ülést.

Tájékoztatta a Képviselő-testületet, hogy 5 millió forint értéket meghaladó kötelezettség-vállalás a 2024. február 21-i Képviselő-testületi ülés óta nem történt, valamint jelezte, hogy írásban kiosztásra került a lejárt határidejű képviselő-testületi határozatok végrehajtásáról szóló tájékoztató, illetve az 1 évet meg nem haladó használatba adásról és hasznosítási jog átengedéséről szóló tájékoztató.

Ezt követően a polgármester ismertette a napirendi javaslatot, melynek keretében kezdeményezte, hogy 7. napirendi pontként sürgősséggel kerüljön felvételre „Pályázat benyújtása a „Tisztítsuk meg az országot II. hulladékfelszámolási pályázat” című pályázati kiírásra tárgyú előterjesztés, valamint 8. napirendi pontként sürgősséggel kerüljön felvételre „Pályázat benyújtása a 2024. évi testvértelepülési programok és együttműködések támogatása című pályázati kiírásra” tárgyú előterjesztés.

A Képviselő-testület 10„igen” szavazattal az alábbi napirendet fogadta el:

**N A P I R E N D:**

1. Beszámoló a Petőfi Sándor Városi Könyvtár tevékenységéről

**Előterjesztő:** Polgármester

**Előadó:** Intézményüzemeltetési és gondnoksági menedzser

1. Beszámoló a Kiskőrösi Rónaszéki Fürdő üzemeltetéséről

**Előterjesztő:** Polgármester

**Előadó:** Intézményüzemeltetési és gondnoksági menedzser

1. AZ ÖNKORMÁNYZAT SZERVEZETI ÉS MŰKÖDÉSI SZABÁLYZATÁRÓL SZÓLÓ RENDELET MÓDOSÍTÁSA

**Előterjesztő:** Polgármester

**Előadó:** Jegyző

1. A SZEMÉLYES GONDOSKODÁST NYÚJTÓ SZOCIÁLIS ÉS GYERMEKJÓLÉTI ELLÁTÁSOK TÉRÍTÉSI DÍJÁRÓL SZÓLÓ ÖNKORMÁNYZATI RENDELET MÓDOSÍTÁSA

**Előterjesztő:** Polgármester

**Előadó:** Közigazgatási osztályvezető

1. KISKŐRÖS VÁROS HELYI ÉPÍTÉSI SZABÁLYZATÁRÓL ÉS SZABÁLYOZÁSI TERVÉRŐL SZÓLÓ 18/2015. (IX.10.) ÖNKORMÁNYZATI RENDELET MÓDOSÍTÁSA

**Előterjesztő:** Polgármester

**Előadó:** Vagyongazdálkodási referens I.

1. pályázat kiírása A petőfi szűlőház és emlékmúzeum igazgatói munkakörének ELLÁTÁSÁRA

**Előterjesztő:** Polgármester

**Előadó:** Személyzeti és humánerőforrás referens

1. PÁLYÁZAT BENYÚJTÁSA A „TISZTÍTSUK MEG AZ ORSZÁGOT II. HULLADÉKFELSZÁMOLÁSI PÁLYÁZAT” CÍMŰ PÁLYÁZATI KIÍRÁSRA

**Előterjesztő:** Polgármester

**Előadó:** Pályázati és fejlesztési csoportvezető

1. PÁLYÁZAT BENYÚJTÁSA A 2024. ÉVI TESTVÉRTELEPÜLÉSI PROGRAMOK ÉS EGYÜTTMŰKÖDÉSEK TÁMOGATÁSA CÍMŰ PÁLYÁZATI KIÍRÁSRA

**Előterjesztő:** Polgármester

**Előadó:** Pályázati és fejlesztési csoportvezető

1. KISKŐRÖS VÁROS KÖRNYEZETVÉDELMI PROGRAMJA 2024 – 2028

**Előterjesztő:** Polgármester

**Előadó:** Vagyongazdálkodási referens I.

1. INGÓ VAGYON INGYENES TULAJDONBA VÉTELE

**Előterjesztő:** Polgármester

**Előadó:** Vagyongazdálkodási referens I.

1. A KISKŐRÖS, POZSONYI U. 2. SZÁM ALATTI INGATLAN MEGHATÁROZOTT TERÜLETRÉSZÉNEK INGYENES HASZNÁLATBA ADÁSA A MAGYAR NEMZETI VAGYONKEZELŐ ZRT. RÉSZÉRE

**Előterjesztő:** Polgármester

**Előadó:** Vagyongazdálkodási referens I.

1. A KISKŐRÖS, SZARVAS UTCA 1. SZÁM ALATTI INGATLAN BÉRBEADÁSA A TARKABARKA CSALÁDI NAPKÖZI EGYESÜLET RÉSZÉRE

**Előterjesztő:** Polgármester

**Előadó:** Vagyongazdálkodási referens II.

1. A KISKŐRÖS, 0560/135 hrsz-ú ingatlan bérbeadása a KŐRÖSSZOLG Nonprofit Kft. RÉSZÉRE

**Előterjesztő:** Polgármester

**Előadó:** Vagyongazdálkodási referens II.

1. INTERPELLÁCIÓK, KÉRDÉSEK, TÁJÉKOZTATÓK, BEJELENTÉSEK
2. **napirend**

BESZÁMOLÓ A PETŐFI SÁNDOR VÁROSI KÖNYVTÁR TEVÉKENYSÉGÉRŐL

*(Írásos előterjesztés a jegyzőkönyvhöz mellékelve.)*

**A beszámolót tartja:** Petőfi Sándor Városi Könyvtár megbízott vezetője

**Domonyi László polgármester** köszöntötte az ülésen **Szabados Annát, a Petőfi Sándor Városi Könyvtár igazgatóját,** majdaz előterjesztés szóbeli ismertetésére felkérte **dr. Nagy Gabriella aljegyzőt.**

**dr. Nagy Gabriella aljegyző** elmondta, hogy a Petőfi Sándor Városi Könyvtár igazgatója, Szabados Anna a szakmai tevékenységéről és a működés feltételeiről szóló beszámolót elkészítette, mely a határozat-tervezet mellékletét képezi.

**Szlovák Pál,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Szabados Anna a Petőfi Sándor Városi Könyvtár igazgatója** elmondta, hogy a Könyvtár küldetésnyilatkozatának fő mondanivalója és célja az, hogy a kulturális értékekhez és az információhoz való hozzáférés egyenlő esélyeit biztosítsa a lakosság számára. A beszámolót a tavalyi évben készült fotókkal illusztrálta, ezeken látható, hogy a gyerekek és a felnőttek is válogathatnak a Könyvtár szolgáltatásai közül. A Petőfi Sándor Városi Könyvtár híres arról, hogy magas beiratkozási aránnyal rendelkezik, több szempont szerint vizsgálták a beiratkozott olvasók számát, elsődleges szempont a lakosságszámhoz való arány volt. Fontos, hogy milyen korosztály veszi igénybe a könyvtári szolgáltatásokat, a beiratkozott olvasók számából több mint 50 % 14 év alatti, elmondható, hogy családi programként élik meg a könyvtárlátogatást. A Könyvtár bevételi forrásai korlátozottak, egyik bevételi forrása a beiratkozott olvasók által befizetett beiratkozási díj, melynek a törvényi előírásoknak kell megfelelni. Fontos szempont, hogy mennyit használják a Könyvtárat, a tapasztalatok szerint a beiratkozott olvasók számával arányosan nő az egyéni használatok és a látogatás száma is. Ahhoz, hogy a Könyvtárba beiratkozott személyek aktívan vegyenek részt a Könyvtár életében és használják is azt, tájékoztatásra van szükségük. Ezt szolgálja az online felületük, melyet egyre jobban kihasználnak az olvasók. Népszerűek az új könyvekről feltett fotók a közösségi oldalakra, illetve aktívan használják a katalógusfelületükön elérhető foglalás, illetve előjegyzés funkciókat. Mindenki számára ismert, hogy a könyvek átlagára növekedett az elmúlt években, ezért latható, hogy a beszerzett dokumentumszám csökkent a Könyvtárban. Érdekességként beszélt a kölcsönzési toplistáról gyermek, illetve felnőtt könyvek tekintetében. A könyvtárnak mindig fontos volt a helyi értékek közvetítése, mely a tavalyi évben kiemelten sikerült a rendezvényeik során. Író – olvasó találkozók, könyvtári órák, olvasói klubok, kiállítások, vetélkedők, használó képzések, valamint digitális kompetencia fejlesztő foglalkozások valósultak meg a Könyvtárban. Megköszönte a Kiskőrösön működő óvodáknak, hogy szinte mindegyik csoportja oktatási, nevelési tervében szerepel, hogy a Könyvtári foglalkozásokon részt vegyenek. Az általános és középiskolák részéről is rendszeres a könyvtárlátogatás, valamint több civil szervezettel is van együttműködésük. Végül köszönetét fejezte ki Kiskőrös Város Önkormányzatának és a Polgármesteri Hivatal dolgozóinak, azért a támogató segítségért, melyet az elmúlt években kaptak, mely nélkül az eredményeket nem tudták volna elérni.

**Filus Tibor képviselő** megköszönte a részletes anyagot, véleménye szerint is jól működik a közösségi oldaluk, a lakosok értesülnek az információkról, a programjaikról. Javasolta az újításokat a könyvtár weboldala tekintetében, hogy a mai kor követelményeinek meg tudjon felelni, mert nagy az igény rá, sokan veszik igénybe a felületet. Érdekességként elmondta, hogy az elmúlt évben harmincezer kötetet kölcsönöztek ki a Könyvtárból a városban.

**Szedmák Tamás képviselő** is megköszönte a beszámolót, valamint az elmúlt években végzett munkájukat, a Petőfi emlékévben való részvételület. Véleménye szerint indokolt lenne helytörténész foglalkoztatása, javasolta ennek átgondolását.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**31/2024. sz. Képv. test. hat.**

Beszámoló a Petőfi Sándor Városi Könyvtár szakmai tevékenységéről

**HATÁROZAT**

A Képviselő-testület a Petőfi Sándor Városi Könyvtár szakmai tevékenységéről és működésének feltételeiről szóló beszámolóját, valamint munkatervét a határozat mellékletében foglaltak szerint elfogadja.

**Felelős:** polgármester

**Határidő:** azonnal

*Mellékletek a jegyzőkönyvhöz csatolva.*

1. **napirend**

BESZÁMOLÓ A KISKŐRÖSI RÓNASZÉKI FÜRDŐ ÜZEMELTETÉSÉRŐL

*(Írásos előterjesztés a jegyzőkönyvhöz mellékelve.)*

**A beszámolót tartja:** Kőrösszolg Nonprofit Kft. ügyvezetője

**Domonyi László polgármester** köszöntötte az ülésen **Schäffer Tamást, a KŐRÖSSZOLG Nonprofit Kft. ügyvezetőjét,** majdaz előterjesztés szóbeli ismertetésére felkérte **dr. Nagy Gabriella aljegyzőt.**

**dr. Nagy Gabriella aljegyző** elmondta, hogy a Kiskőrösi Rónaszéki Fürdőt a Kőrösszolg Nonprofit Kft. közfeladatellátási szerződés alapján üzemelteti. Schäffer Tamás ügyvezető elkészítette a határozat-tervezet mellékletét képező beszámolót. A beszámoló tartalmazza a 2023. évi működést, gazdasági eredményeket és a zavartalan működéshez elengedhetetlen karbantartások, felújítások szükségszerűségét.

**Szlovák Pál,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Horváth János, a Felügyelő Bizottság tagja** elmondta, hogy a bizottság tárgyalta és elfogadásra javasolja a beszámolót.

**Filus Tibor képviselő** afelől érdeklődött, hogy milyen fejlesztéseket hajtottak végre a fürdőnél, hogyan várják a szezont, lesznek-e újítások, mire számíthatnak az odalátogatók.

**Schäffer Tamás ügyvezető** válaszában elmondta, hogy a fürdő karbantartása és biztonságos fejlesztése a téli, csendesebb időszakban is folyamatos volt. Sok olyan fejlesztés valósult meg, mely az üzemeltetést érinti és a fürdő vendégei számára nem észrevehetőek. A vendégkörnek szóló fejlesztések közé sorolható a tavalyi év során beszerzett infraszauna, a 2 finnszauna és a zuhanyzók felújítása, valamint napozóágyak, a fogadótér és a büfé kerti bútorzatának beszerzése. Fontos feladat volt a fürdő vízgépészeti és az elektromos hálózatát érintő karbantartások, felújítások elvégzése. A téli időszak legfontosabb fejlesztési iránya a kemping vizesblokkot érintő felújítás volt, melyet a használók igényfelmérése alapján feljegyzett információk motiváltak, mellyel szeretnék kényelmesebbé, komfortosabbá tenni a fürdőben töltött időt. A kempingnek minősítési kötelezettsége van, ez egy szigorú követelmény rendszernek való megfelelést jelent, melynek teljesítése szintén nagy feladat az üzemeltetők számára. Elmondható, hogy teltházas a kihasználtsága, a látogatók körében egy látogatói kör csere zajlik jelenleg, a kollégákkal igyekeznek ennek teret biztosítani, a cél, hogy minél több vendéget tudjanak fogadni. Fontos feladat a jövőben a kemping elektromos hálózatának felújítása, a megnövekedett igények kiszolgálása céljából. A fürdő esetében a szolgáltatási színvonalat igyekeznek azon a szinten tartani, ami a vendégkör elvárásait tükrözi, ezért sok a teendő infrastrukturális oldalon és a rendezvények szervezése kapcsán is. A nyáron törekednek arra, hogy a sportesemények megtekintésére alkalmas hellyé váljon, valamint a korábbi évekhez hasonlóan szeretnének sporteseményeket is megvalósítani.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**32/2024. sz. Képv. test. hat.**

Beszámoló a Kiskőrösi Rónaszéki Fürdő üzemeltetésérő

**HATÁROZAT**

A Képviselő-testület a Kiskőrösi Rónaszéki Fürdő szakmai tevékenységéről és működésének feltételeiről szóló beszámolóját a határozat mellékletében foglaltak szerint elfogadja.

**Felelős:** polgármester

**Határidő:** azonnal

*Mellékletek a jegyzőkönyvhöz csatolva.*

1. **napirend**

AZ ÖNKORMÁNYZAT SZERVEZETI ÉS MŰKÖDÉSI SZABÁLYZATÁRÓL SZÓLÓ RENDELET MÓDOSÍTÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Jegyző

**Dr. Turán Csaba jegyző** elmondta, hogy az Önkormányzat Szervezeti és Működési Szabályzatának jelenlegi módosítását a Képviselő-testület korábbi döntései, valamint a jogszabályi változások indokolják. Jelen esetben a rendelet mellékletei módosultak, a testület döntése alapján az Önkormányzat támogató szolgáltatás, mint szociális alapszolgáltatás önként vállalt feladat tárgyában 2024. március 1. napjától ellátási szerződést kötött a Sorsfordító Szolgáltató Központtal. Korábbi testületi döntés értelmében a Család és Gyermekjóléti Szolgálat feladatait 2024. május 1. napjától az Egészségügyi, Gyermekjóléti és Szociális Intézmény látja el. A szervezeti és működési szabályzat 1/A számú melléklete határozza meg az önkormányzat által kötelezően ellátott és önként vállalt feladatok meghatározását, a korábbi módosítások miatt szükséges a módosítás. A harmadik melléklet határozza meg a Polgármesterre és Jegyzőre átruházott hatásköröket. A februári testületi ülésen a testület megalkotta a 2024. évi költségvetéséről szóló önkormányzati rendeletét, melyben a korábbi évekhez hasonlóan a Polgármesterre bizonyos hatásköröket ruházott át, melyeknek szükséges az önkormányzat rendeletében is szerepelni.

**Szlovák Pál,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor,** a Kulturális, Turisztikai és Sport Bizottság elnöke bizottságaik nevében a rendelet-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a rendelet-tervezetet.

A Képviselő-testület 10 „igen” szavazattal az alábbi rendeletet alkotta:

**Kiskőrös Város Önkormányzata**

**Képviselő-testületének**

**4/2024. (...) önkormányzati rendelete**

**az önkormányzat szervezeti és működési szabályzatáról szóló 24/2013. (XII.19.) önkormányzati rendelet módosításáról**

Kiskőrös Város Önkormányzatának Képviselő-testülete az Alaptörvény 32 cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában, a Magyarország helyi önkormányzatairól szóló 2011. évi CLXXXIX. törvény 143. § (4) bekezdés (g) pontjában meghatározott feladatkörében eljárva, Kiskőrös Város Önkormányzata Képviselő-testületének az önkormányzat szervezeti és működési szabályzatáról szóló 24/2013. (XII.19.) önkormányzati rendelete 30. § (5) bekezdésének c) pontjában biztosított véleményezési jogkörben eljáró Ügyrendi és Összeférhetetlenségi Bizottság, Pénzügyi Bizottság, Kulturális, Turisztikai és Sport Bizottság, Társadalompolitikai Bizottság, Ipari, Mezőgazdasági és Klímapolitikai Bizottság véleményének kikérésével a következőket rendeli el:

**1. §**

(1) Az önkormányzat szervezeti és működési szabályzatáról szóló 24/2013. (XII.19.) önkormányzati rendelet (a továbbiakban: SzMSz) 1/A. melléklete helyébe az 1. melléklet lép.

(2) Az SzMSz 2. melléklete helyébe a 2. melléklet lép.

(3) Az SzMSz 3. melléklete helyébe a 3. melléklet lép.

**2. §**

Ez a rendelet a kihirdetését követő napon lép hatályba.

*Mellékletek a jegyzőkönyvhöz csatolva.*

1. **napirend**

A SZEMÉLYES GONDOSKODÁST NYÚJTÓ SZOCIÁLIS ÉS GYERMEKJÓLÉTI ELLÁTÁSOK TÉRÍTÉSI DÍJÁRÓL SZÓLÓ ÖNKORMÁNYZATI RENDELET MÓDOSÍTÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Közigazgatási osztályvezető

**Domonyi László polgármester** az előterjesztés szóbeli ismertetésére felkérte **Aszódiné Nedró Éva közigazgatási osztályvezetőt.**

**Aszódiné Nedró Éva közigazgatási osztályvezető** elmondta, hogy a gyermekek védelméről és a gyámügyi igazgatásról szóló törvény, valamint a szociális igazgatásról és szociális ellátásokról szóló törvény szerint minden év április 1. napjáig meg kell határozni a személyes gondoskodást nyújtó gyermekjóléti alapellátások és a szociális ellátások önköltségét. Az Egészségügyi, Gyermekjóléti és Szociális Intézmény elvégezte a bölcsődére és az idősek otthoni ellátására vonatkozó önköltségszámítást, mely az előterjesztésben található. Eszerint a Bölcsődei gondozás önköltsége ebben az évben 396,- forint/nap/fő. A gyermekek védelméről és a gyámügyi igazgatásról szóló törvény alapján a gondozási intézményi térítési díjat, vagy az önköltségszámítással megállapított intézményi térítési díjjal azonos összegben, vagy annál alacsonyabb összegben lehet megállapítani, ezért az előterjesztés a bölcsődei gondozási díj 395,- forint/nap/fő összegű meghatározására tartalmaz javaslatot. Az idősek otthoni ellátás önköltsége 12.420,-forint/nap/fő, jelenleg 4100,- forint a napi intézményi térítési díj egy személynek. Az előterjesztés az idősek otthoni ellátás intézményi térítési díjának emelését 5100,- forint/nap/fő összegben történő megállapítását tartalmazza, ez az önköltség számítással megállapított összeg 41 %-a. A bölcsődei gondozás és az idősek otthona ellátás intézményi térítési díjai a személyes gondoskodást nyújtó szociális és gyermekjóléti ellátások térítési díjáról szóló 8/2015. önkormányzati rendeletben kerültek meghatározásra, ezért szükséges a rendelet módosítása.

**Szlovák Pál,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a rendelet-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a rendelet-tervezetet.

A Képviselő-testület 10 „igen” szavazattal az alábbi rendeletet alkotta:

**Kiskőrös Város Önkormányzata**

 **Képviselő-testületének**

**5/2024. (...) önkormányzati rendelete**

**a személyes gondoskodást nyújtó szociális és gyermekjóléti ellátások térítési díjáról szóló 8/2015. (III. 26.) önkormányzati rendelet módosításáról**

Kiskőrös Város Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 92. § (1) bekezdés a) pontjában és 117/C. § (1) bekezdésében, a gyermekek védelméről és a gyámügyi igazgatásról szóló 1997. évi XXXI. törvény 29. § (1) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX törvény 13. § (1) bekezdés 8. és 8a. pontjaiban meghatározott feladatkörében eljárva a következőket rendeli el:

**1. §**

A személyes gondoskodást nyújtó szociális és gyermekjóléti ellátások térítési díjáról szóló 8/2015. (III.26.) önkormányzati rendelet (a továbbiakban: Tr.) Melléklete az 1. melléklet szerint módosul.

**2. §**

Ez a rendelet 2024. április 1-jén lép hatályba.

*1. melléklet az 5/2024. (III. 21.) önkormányzati rendelethez*

1. A Tr. Mellékletében foglalt táblázat B:7 mezője helyébe a következő mező lép:

„

|  |  |
| --- | --- |
|  | ***(B)*** |
| ***(7.)*** | 395,- Ft/fő/nap |

”

2. A Tr. Mellékletében foglalt táblázat B:30 mezője helyébe a következő mező lép:

„

|  |  |
| --- | --- |
|  | ***(B)*** |
| *(30****.****)* | 5100,- Ft/fő/nap |

”

1. **napirend**

KISKŐRÖS VÁROS HELYI ÉPÍTÉSI SZABÁLYZATÁRÓL ÉS SZABÁLYOZÁSI TERVÉRŐL SZÓLÓ 18/2015. (IX.10.) ÖNKORMÁNYZATI RENDELET MÓDOSÍTÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Vagyongazdálkodási referens I.

**Domonyi László polgármester** az előterjesztés szóbeli ismertetésére felkérte **Kutyifa Sándorné Sinkovicz Csilla vagyongazdálkodási referenset.**

**Kutyifa Sándorné Sinkovicz Csilla vagyongazdálkodási referens** elmondta, hogy a Képviselő-testület a 90/2023. számú határozatával a kerékpárúthálózat Kiskőrös-Kecel közötti szakaszának tervezése tárgyában a város rendezési tervének módosítását kezdeményezte. Tekintettel arra, hogy nemzetgazdasági szempontból kiemelt beruházás, a módosítás egyszerűsített eljárás keretében került lefolytatásra. A dokumentáció véleményezése során észrevétel nem érkezett sem a szakigazgatási szervektől, sem a partnerek részéről. A rendelet 6. számú melléklete módosul a Kiskőrös-Kecel között tervezett kerékpárút Kiskőrös közigazgatási területére vonatkozó nyomvonalának a feltüntetésével. A módosítási dokumentációt a Bács-Kiskun Vármegyei Kormányhivatal Állami Főépítésze jóváhagyta, a képviselő-testületnek elfogadásra javasolja.

**Szlovák Pál,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a rendelet-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a rendelet-tervezetet.

A Képviselő-testület 10 „igen” szavazattal az alábbi rendeletet alkotta:

**Kiskőrös Város Önkormányzata**

 **Képviselő-testületének**

 **6/2024. (...) önkormányzati rendelete**

**Kiskőrös Város Helyi Építési Szabályzatáról és Szabályozási Tervéről szóló 18/2015. (IX.10.) önkormányzati rendelet módosításáról**

Kiskőrös Város Képviselő-testülete az épített környezet alakításáról és védelméről szóló 1997. évi LXXVIII. törvény 62. § (6) bekezdés 6. pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában és az épített környezet alakításáról és védelméről szóló 1997. évi LXXVIII. törvény 6. § (1) bekezdésében meghatározott feladatkörében eljárva, a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendeletben biztosított jogkörében eljáró Bács-Kiskun Vármegyei Kormányhivatal Állami Főépítésze, Bács-Kiskun Vármegyei Kormányhivatal Környezetvédelmi és Természetvédelmi Főosztály, Kiskunsági Nemzeti Park Igazgatóság, Bács-Kiskun Vármegyei Katasztrófavédelmi Igazgatóság, Országos Vízügyi Főigazgatóság, Alsó-Duna-völgyi Vízügyi Igazgatóság, Bács-Kiskun Vármegyei Kormányhivatal Népegészségügyi Főosztály Népegészségügyi Osztály, ITM Léginavigációs és Repülőtéri Hatósági Főosztály, Honvédelmi Minisztérium Állami Légügyi Főosztály, Bács-Kiskun Vármegyei Kormányhivatal Kecskeméti Járási Hivatala, Közlekedési és Fogyasztóvédelmi Főosztály Útügyi Osztály, Bács-Kiskun Vármegyei Kormányhivatal Építésügyi és Örökségvédelmi Főosztály, Bács-Kiskun Vármegyei Kormányhivatal Földhivatali Főosztály, Bács-Kiskun Vármegyei Kormányhivatal Agrárügyi Főosztály Erdészeti Osztály, Honvédelmi Minisztérium Hatósági Hivatal, Szabályozott Tevékenységek Felügyeleti Hatósága, Bács-Kiskun Vármegyei Rendőr-főkapitányság, Nemzeti Média- és Hírközlési Hatóság Hivatala, Országos Atomenergia Hivatal, Budapest Főváros Kormányhivatala, Bács-Kiskun Vármegyei Önkormányzat, Akasztó, Dunatetétlen, Harta, Kaskantyú, Kecel, Soltvadkert, Szakmár, Tabdi Önkormányzata, valamint a partnerek véleményének kikérésével a következőket rendeli el:

**1. §**

A Kiskőrös Város Helyi Építési Szabályzatáról és Szabályozási Tervéről szóló 18/2015. (IX.10.) önkormányzati rendelet 59. § (2a) bekezdése helyébe a következő rendelkezés lép:

„(2a) E rendeletnek a Kiskőrös Város Helyi Építési Szabályzatáról és Szabályozási Tervéről szóló 18/2015. (IX. 10.) önkormányzati rendelet módosításáról szóló 7/2023. (III. 23.) önkormányzati rendelettel (a továbbiakban: Módr.) megállapított szabályait a Módr. hatályba lépést megelőzően indult, folyamatban lévő ügyekben is alkalmazni kell. E rendeletnek a Kiskőrös Város Helyi Építési Szabályzatáról és Szabályozási Tervéről szóló 18/2015. (IX. 10.) önkormányzati rendelet módosításáról szóló 23/2023. (XI.23.) önkormányzati rendelettel (a továbbiakban: Módosító rendelet) megállapított szabályait a Módosító rendelet hatályba lépést megelőzően indult, folyamatban lévő ügyekben is alkalmazni kell, amelyekben azt az ügyfél kérelmezte és az az eljárás kimenetelét pozitívan elősegíti. E rendeletnek a Kiskőrös Város Helyi Építési Szabályzatáról és Szabályozási Tervéről szóló 18/2015. (IX. 10.) önkormányzati rendelet módosításáról szóló 6/2024. (III.20.) önkormányzati rendelettel (a továbbiakban: Módosító rendelet2.) megállapított szabályait a Módosító rendelet2. hatályba lépést megelőzően indult, folyamatban lévő ügyekben is alkalmazni kell, amelyekben azt az ügyfél kérelmezte és az az eljárás kimenetelét pozitívan elősegíti.”

**2. §**

A HÉSZ 6. melléklete helyébe az 1. melléklet lép.

**3. §**

Ez a rendelet 2024. március 20-án 15 óra 30 perckor lép hatályba.

*Melléklet a jegyzőkönyvhöz csatolva.*

1. **napirend**

PÁLYÁZAT KIÍRÁSA A PETŐFI SZŰLŐHÁZ ÉS EMLÉKMÚZEUM IGAZGATÓI MUNKAKÖRÉNEK ELLÁTÁSÁRA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Személyzeti és humánerőforrás referens

**Domonyi László polgármester** az előterjesztés szóbeli ismertetésére felkérte **dr. Turán Csaba jegyzőt.**

**dr. Turán Csaba jegyző** elmondta, hogy Dr. Filus Erika a Petőfi Szülőház és Emlékmúzeum igazgatójának a vezetői megbízatása 2024. július 05. napjával lejár. A vonatkozó jogszabályi rendelkezések értelmében a megbízás lejártát megelőző 90 nappal korábban kell kiírni a pályázatot. A pályázati kiírás kötelező elemeit EMMI rendelet határozza meg, április 30. napjáig van lehetőség a pályázat benyújtására és a májusi képviselő-testületi ülésen dönt a testület az új vezető személyéről. A pályázat beadását követően egy 3 tagú szakmai bizottság hallgatja meg a pályázókat, a bizottság tagja egy szakértő, aki a kulturális szakértői nyilvántartásban szerepel, a Kulturális, Turisztikai és Sport Bizottság elnöke, valamint Kiskőrös Város Jegyzője. A bizottsági meghallgatást követően véleményt ad a jelöltekről és a májusi képviselő-testületi ülésen dönt a megbízatásról a testület.

**Szlovák Pál,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**33/2024. sz. Képv. test. hat.**

Pályázat kiírása a Petőfi Szülőház és Emlékmúzeum igazgatói munkakörének ellátására

**HATÁROZAT**

A Képviselő-testület

1. a Petőfi Szülőház és Emlékmúzeum igazgató munkakörének ellátására pályázatot ír ki és a pályázati felhívást a határozat melléklete szerinti tartalommal jóváhagyja.

2. a pályázók meghallgatása és a pályázatok véleményezése céljából szakértői bizottságot hoz létre, amelynek tagjai Filus Tibor a Kulturális, Turisztikai és Sport Bizottság elnöke, dr.Turán Csaba Kiskőrös Város jegyzője és a kulturális szakértő.

 3. felkéri a jegyzőt a pályázati eljárás lefolytatására.

**Határidő**: értelemszerűen

**Felelős**: polgármester

1. **napirend**

PÁLYÁZAT BENYÚJTÁSA A „TISZTÍTSUK MEG AZ ORSZÁGOT II. HULLADÉKFELSZÁMOLÁSI PÁLYÁZAT” CÍMŰ PÁLYÁZATI KIÍRÁSRA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Pályázati és fejlesztési csoportvezető

**Domonyi László polgármester** az előterjesztés szóbeli ismertetésére felkérte **dr. Nagy Gabriella aljegyzőt.**

**dr. Nagy Gabriella aljegyző** elmondta, hogy az NHKV Nemzeti Hulladékgazdálkodási Koordináló és Vagyonkezelő Zrt. pályázatot hirdetett magyarországi székhellyel rendelkező civil szervezetek, gazdálkodó szervezetek, egyházi jogi személyek és települési önkormányzatok részére. A pályázat célja, hogy az érintett területeken fellelhető, jogellenesen elhelyezett vagy elhagyott hulladékot felszámolja, továbbá olyan ingatlanvédelmi rendszerek kiépítését támogassa, melyek alkalmasak az ismételt illegális hulladéklerakás vagy elhagyás keletkezésének megelőzésére. A projekt keretében Kiskőrös Város Önkormányzata több helyen meglévő illegális szemétlerakóhelyek felszámolását, valamint régi és új lerakóhelyek újbóli és újonnani kialakulásának megelőzése érdekében kamerarendszer kiépítését kívánja megvalósítani.

**Szlovák Pál,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Filus Tibor képviselő** örül a pályázati lehetőségnek, afelől érdeklődött, hogy az éves viszonylatban mennyire terheli meg az Önkormányzat költségvetését a szemét összegyűjtése, valamint ha valaki illegális szemétlerakó helyet talál, akkor kinek és hol tudja jelezni azt.

**dr. Turán Csaba jegyző** válaszában elmondta, hogy egy ideje működik egy hulladékradar nevű applikáció, melyen gps koordináták alapján be lehet jelenteni ezeket a területeket és automatikusan megindításra kerül a hatósági eljárás. Az Önkormányzatnak ebben nincs hatásköre, a Bács-Kiskun Vármegyei Kormányhivatal Hulladákgazdálkodási Osztálya folytat eljárásokat ezzel kapcsoltban, ezért javasolja, hogy a Hulladékgazdálkodási Osztálynak jelezzék a lakosok a problémákat fényképpel és pontos helymeghatározással. Ha az Önkormányzathoz érkezik ilyen bejelentés, akkor az a hatáskörrel rendelkező szervnek kerül továbbításra.

**Szedmák Tamás képviselő** elmondta, hogy már másodszor van lehetőség forrást találni pályázat útján ennek a problémának a megoldására, örömét fejezte ki és kérte a lakosokat, hogy ne helyezzenek el hulladékokat illegálisan, aki ilyet tapasztal jelezze az illetékes szervnek.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**34/2024. sz. Képv. test. hat.**

Pályázat benyújtása a „Tisztítsuk meg az országot II. hulladékfelszámolási pályázat” című pályázati kiírásra

**HATÁROZAT**

A Képviselő-testület:

1. egyetért Kiskőrös Város Önkormányzata illegális hulladéklerakó helyek felszámolását és a régi, valamint új lerakóhelyek újbóli és újonnani kialakulásának megelőzését célzó programjának megvalósításával.
2. egyetért a „Tisztítsuk meg Magyarországot II. Hulladékfelszámolási pályázat”- című pályázati kiírás keretében maximum 75.000.000,-Ft vissza nem térintendő támogatás elnyerésére támogatási kérelem benyújtásával, az illegális hulladéklerakók felszámolásának pénzügyi fedezetének biztosítása érdekében.
3. felhatalmazza a polgármestert a nyilatkozattételre, valamint arra, hogy a pályázattal kapcsolatos ügyekben eljárjon, és a támogatási szerződést, a pályázatot kiíró Szervekkel megkösse.

**Felelős:** polgármester

**Határidő:** azonnal

1. **napirend**

PÁLYÁZAT BENYÚJTÁSA A 2024. ÉVI TESTVÉRTELEPÜLÉSI PROGRAMOK ÉS EGYÜTTMŰKÖDÉSEK TÁMOGATÁSA CÍMŰ PÁLYÁZATI KIÍRÁSRA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Pályázati és fejlesztési csoportvezető

**Domonyi László polgármester** az előterjesztés szóbeli ismertetésére felkérte **dr. Nagy Gabriella aljegyzőt.**

**dr. Nagy Gabriella aljegyző** elmondta, hogy a Bethlen Gábor Alapkezelő Zrt. pályázatot hirdetett a Bethlen Gábor Alap 2024. évi „Nemzetpolitikai célú támogatások” előirányzata terhére testvértelepülési programok és együttműködések támogatására. A pályázat célja a Magyarország határain kívül élő magyarság szülőföldjén való boldogulásának, Magyarországgal fennálló sokoldalú kapcsolatai ápolásának és fejlesztésének előmozdítása, magyar nemzeti azonosságtudata megerősítésének támogatása a testvértelepülési együttműködések erősítése útján. Kiskőrös Város Önkormányzata a maximálisan igényelhető 2.000.000 Ft,- támogatási összegre kíván pályázatot benyújtani. Az Önkormányzat szlovákiai és romániai magyarlakta testvérvárosai magyar-magyar kapcsolatainak ápolását és fejlesztését célzó testvértelepülési programok megvalósítását tervezi.

**Szlovák Pál,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**35/2024. sz. Képv. test. hat.**

Pályázat benyújtása a 2024. évi testvértelepülési programok és együttműködések támogatása című pályázati kiírásra

**HATÁROZAT**

A Képviselő-testület:

1. egyetért Kiskőrös Város Önkormányzata és testvérvárosai magyar-magyar kapcsolatainak ápolását és fejlesztését célzó testvértelepülési programok megvalósításával.
2. egyetért a 2024. évi Testvértelepülési programok és együttműködések támogatása - című pályázati kiírás keretében maximum 2.000.000,-Ft vissza nem térintendő támogatás elnyerésére támogatási kérelem benyújtásával, a testvértelepülési programok pénzügyi fedezetének biztosítása érdekében.
3. felhatalmazza a polgármestert a nyilatkozattételre, valamint arra, hogy a pályázattal kapcsolatos ügyekben eljárjon, és a támogatási szerződést, a pályázatot kiíró Szervekkel megkösse.

**Felelős:** polgármester

**Határidő:** azonnal

1. **napirend**

KISKŐRÖS VÁROS KÖRNYEZETVÉDELMI PROGRAMJA 2024 – 2028

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Vagyongazdálkodási referens I.

**Domonyi László polgármester** az előterjesztés szóbeli ismertetésére felkérte **Kutyifa Sándorné Sinkovicz Csilla vagyongazdálkodási referenset.**

**Kutyifa Sándorné Sinkovicz Csilla vagyongazdálkodási referens** elmondta, hogy a környezet védelmének általános szabályairól szóló törvény alapján a települési önkormányzat a környezet védelme érdekében, e törvényben meghatározott szempontok figyelembevételével környezetvédelmi programot köteles kidolgozni, melyet a Képviselő-testület hagy jóvá. A környezetvédelmi program feladata Kiskőrös közigazgatási területén a környezetet érintő problémák feltárása és azok megoldása, figyelemmel a helyi természeti- és környezeti adottságokra, az emberi egészség védelmére, az életminőség környezeti feltételeinek javítására. A település környezetvédelmi programját az országos és területi környezetvédelmi programokkal a település rendezési tervével összhangban és a környezeti elemek összességének és egységének védelmére kiterjedően kell megalkotni. Agócs Gábor környezetmérnök által összeállított környezetvédelmi program kiterjed a zaj- és rezgésvédelemre, a légszennyezettség csökkentésére, zöldfelületgazdálkodásra, környezet és közterületek tisztaságára, az ivóvízellátásra, csapadékvíz-gazdálkodásra, kommunális szennyvízkezelésre, településihulladék-gazdálkodásra, elhagyott hulladék felszámolására, energiagazdálkodásra, közlekedés és szállításszervezésre, rendkívüli környezetveszélyeztetés elhárítására, környezetkárosodás csökkentésére.

**Szlovák Pál,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**36/2024. sz. Képv. test. hat.**

Kiskőrös Város Környezetvédelmi Programja 2024-2028

**HATÁROZAT**

Kiskőrös Város Önkormányzatának Képviselő testülete a környezet védelmének általános szabályairól szóló 1995. évi LIII. törvény 46. §. (1) bekezdés b) pontja alapján a Nemzeti Környezetvédelmi Programmal valamint Kiskőrös Város Településrendezési Tervével (Helyi Építési Szabályzat, Szerkezeti Terv, Szabályozási Terv) összhangban, a helyi környezeti problémák számbavételével, a határozat mellékletében foglaltak szerint jóváhagyja Kiskőrös Város 2024-2028 időszakra vonatkozó Környezetvédelmi Programját.

**Határidő:** azonnal

**Felelős:** polgármester

*Melléklet a jegyzőkönyvhöz csatolva.*

*Domonyi László polgármester 15 perc szünetet rendelt el.*

1. **napirend**

INGÓ VAGYON INGYENES TULAJDONBA VÉTELE

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Vagyongazdálkodási referens I.

**Domonyi László polgármester** az előterjesztés szóbeli ismertetésére felkérte **Kutyifa Sándorné Sinkovicz Csilla vagyongazdálkodási referenset.**

**Kutyifa Sándorné Sinkovicz Csilla vagyongazdálkodási referens** elmondta, hogy a Budapest-Belgrád vasútvonal fejlesztésével összefüggésben a nyomvonal mentén 2021. évben nagy mennyiségű fa kivágására került sor. A vasút nyomvonala, így az itt kivágásra került famennyiség is a Magyar Állam tulajdonát képezi. A MÁV Zrt., mint vagyonkezelő 2024. január végén a kitermelt fa mennyiségét felmérte és minőségi átsorolását kezdeményezte, annak állagromlására tekintettel. A helyszíni szemle során a szakértő megállapította, hogy a faanyag depónia egésze tekintetében korhadás, továbbá a vízvesztés következtében térfogatcsökkenés tapasztalható, így a faanyag ipari célú felhasználásra nem alkalmas, ezért az Önkormányzat a faanyag depóniát szociális tűzifa céljára térítésmentesen tulajdonba kívánja venni.

**Szlovák Pál,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**37/2024. sz. Képv. test. hat.**

Ingó vagyon ingyenes tulajdonba vétele

**HATÁROZAT**

Kiskőrös Város Önkormányzatának Képviselő-testülete

1. a nemzeti vagyonról szóló 2011. évi CXVI. törvény 13. §-ában foglaltak, valamint az állami vagyonról szóló 2007. évi CVI. törvény 36. § (2) bekezdésének c) pontja alapján a Magyar Nemzeti Vagyonkezelő Zrt.-nél (a továbbiakban: MNV Zrt.), mint tulajdonosi joggyakorlónál kezdeményezi és kérelmezi a Magyar Állam tulajdonában és a MÁV Magyar Államvasutak Zrt. vagyonkezelésében lévő Kiskőrös közigazgatási területén a vasút nyomvonalán kitermelt és deponált faanyag ingyenes önkormányzati tulajdonba adását.
2. a faanyag depóniát Magyarország helyi önkormányzatairól szóló 2011. CLXXXIX. törvény 13. § (1) bekezdés *„8a. pontja szerinti szociális szolgáltatások és ellátások, amelyek keretében települési támogatás állapítható meg”* közfeladatainak ellátása érdekében kívánja tulajdonba venni és a rászorulók részére szociális helyzetük javítása érdekében szociális tűzifa céljára hasznosítani.
3. nyilatkozik, hogy az ingyenes tulajdonba vétel során felmerülő valamennyi költséget Kiskőrös Város Önkormányzata viseli.
4. nyilatkozik, hogy a faanyag depónia nem áll védettség alatt.
5. felhatalmazza a polgármestert, hogy a faanyag depónia ingyenes önkormányzati tulajdonba adásával kapcsolatos eljárás során az MNV Zrt. felé teljes jogkörben eljárjon, és valamennyi nyilatkozatot megtegye, az ingyenes önkormányzati tulajdonba adásra vonatkozó megállapodást aláírja.

**Felelős:** polgármester

**Határidő:** értelemszerűen

1. **napirend**

A KISKŐRÖS, POZSONYI U. 2. SZÁM ALATTI INGATLAN MEGHATÁROZOTT TERÜLETRÉSZÉNEK INGYENES HASZNÁLATBA ADÁSA A MAGYAR NEMZETI VAGYONKEZELŐ ZRT. RÉSZÉRE

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Vagyongazdálkodási referens I.

**Domonyi László polgármester** az előterjesztés szóbeli ismertetésére felkérte **Kutyifa Sándorné Sinkovicz Csilla vagyongazdálkodási referenset.**

**Kutyifa Sándorné Sinkovicz Csilla vagyongazdálkodási referens** elmondta, hogy a Képviselő-testület a 28/2024. számú határozatával döntött arról, hogy a Kiskőrös, Pozsonyi utca 2. szám alatti ingatlan földszintjén található 231 m2 területrészt, valamint az emelet 1. számú 35 m2 és 2. számú 28 m2 helyiségeket ingyenesen használatba adja a Magyar Nemzeti Vagyonkezelő Zrt. részére, a földhivatal kiskőrösi szervezeti egységének elhelyezése céljából, mely ingatlanrész 2024. április 01. napjától kerül átadásra. A földhivatali feladatellátás biztosítása érdekében felújítási munkák elvégzése szükséges, melyhez kapcsolódó költségeket a Kormányhivatal viseli. A földhivatali feladatellátás mint állami feladat infrastrukturális biztosítása érdekében, a vonatkozó jogszabályok értelmében az ingatlanrész ingyenes használatba adása tárgyában a szerződéses feltételekről Kiskőrös Város Önkormányzatával, mint tulajdonossal a Magyar Nemzeti Vagyonkezelő Zrt., mint tulajdonosi joggyakorló köt megállapodást.

**Szlovák Pál,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**38/2024. sz. Képv. test. hat.**

A Kiskőrös, Pozsonyi u. 2. szám alatti ingatlan meghatározott területrészének ingyenes használatba adása a Magyar Nemzeti Vagyonkezelő Zrt. részére

**HATÁROZAT**

A Képviselő-testület

1. egyetért azzal, hogy Kiskőrös Város Önkormányzata a nemzeti vagyonról szóló 2011. évi CXCVL. törvény 11. § (13) bekezdése alapján 2024. április 1. napjával határozatlan időtartamra ingyenesen használatba adja a kizárólagos tulajdonát képező 3138 hrsz alatt nyilvántartott, 683 m2 alapterületű, kivett közösségi és kulturális egység és irodák rendeltetésű, természetben Kiskőrös, Pozsonyi utca 2. szám alatti ingatlan területéből a földszinti alaprajzon jelölt 231 m2, az emeleti alaprajzon jelölt 1. számú 35 m2 és a 2. számú 28 m2 területű helyiségeket a Magyar Állam képviseletében a tulajdonosi jogokat gyakorló Magyar Nemzeti Vagyonkezelő Zártkörűen működő Részvénytársaság (székhely: 1133 Budapest, Pozsonyi út 56., adószám: 14077340-2-44, a továbbiakban: MNV Zrt.) részére, a határozat mellékletét képező ingyenes használati megállapodásban foglalt feltételekkel.
2. felhatalmazza a polgármestert az ingyenes használati megállapodás aláírására és a kapcsolódó jognyilatkozatok megtételére.

**Felelős:** polgármester

**Határidő:** azonnal

*Melléklet a jegyzőkönyvhöz csatolva.*

1. **napirend**

A KISKŐRÖS, SZARVAS UTCA 1. SZÁM ALATTI INGATLAN BÉRBEADÁSA A TARKABARKA CSALÁDI NAPKÖZI EGYESÜLET RÉSZÉRE

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Vagyongazdálkodási referens II.

**Domonyi László polgármester** az előterjesztés szóbeli ismertetésére felkérte **dr. Turán Csaba jegyzőt.**

**dr. Turán Csaba jegyző** elmondta, hogy Kiskőrös Város Önkormányzata megvásárolta a Szarvas utca 1. szám alatti ingatlant és ezt bérbeadás útján kívánja hasznosítani. Az önkormányzati vagyonról, a vagyon hasznosításáról szóló önkormányzati alapján versenytárgyalási eljárást kellett lefolytatni a hasznosításhoz. A versenytárgyalási eljárás gyermekek napközbeni ellátásához, családi bölcsőde és játszóház célú hasznosítás céljából került kiírásra 5 éves határozott időtartamra. A Tarkabarka Családi Napközi Egyesület tett ajánlatot, mely megfelelt a versenytárgyalási felhívásban meghatározott feltételeknek, így a képviselő-testület döntése esetén 2024. április 1. napjától 5 éves időtartamra a Tarkabarka Családi Napközi Egyesület részére kerül bérbeadásra az ingatlan.

**Szlovák Pál,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**39/2024. sz. Képv. test. hat.**

A Kiskőrös, Szarvas utca 1. szám alatti ingatlan bérbeadása a Tarkabarka Családi Napközi Egyesület részére

**HATÁROZAT**

Kiskőrös Város Önkormányzatának Képviselő-testülete

1. egyetért azzal, hogy Kiskőrös Város Önkormányzata kizárólagos tulajdonában álló, Kiskőrös belterület 3134/1 hrsz-on nyilvántartott, természetben 6200 Kiskőrös, Szarvas utca 1. szám alatti, kivett lakóház, udvar rendeltetésű, 644 m2 alapterületű ingatlant határozott 5 éves időtartamra - 2024. április 01. napjától 2029. március 31. napjáig - a határozat-tervezet mellékletét képező bérleti szerződésben foglalt feltételekkel bérbe adja a TARKABARKA CSALÁDI NAPKÖZI EGYESÜLET részére.
2. felhatalmazza a polgármestert a határozat mellékletét képező bérleti szerződés megkötésére, a szükséges jognyilatkozatok megtételére és aláírására.

**Felelős:** polgármester

**Határidő:** 2024. március 31.

*Melléklet a 39/2024. számú Képviselő-testületi határozathoz*

 

**KISKŐRÖS VÁROS**

**ÖNKORMÁNYZATA**

6200 Kiskőrös, Petőfi Sándor tér 1.

**BÉRLETI SZERZŐDÉS**

amely létrejött egyrészről **Kiskőrös Város Önkormányzata** (székhely: 6200 Kiskőrös, Petőfi Sándor tér 1., adószám: 15724784-2-03, statisztikai számjel: 15724784-8411-321-03, törzskönyvi azonosító szám: 724782, képviseli: Domonyi László Mihály polgármester) mint az ingatlan tulajdonosa **(a továbbiakban: Bérbeadó)**, másrészről

**TARKABARKA CSALÁDI NAPKÖZI EGYESÜLET** (székhely: 6200 Kiskőrös, Hrúz Mária utca 19., adószám: 19551676-1-03, nyilvántartási szám: 03-02-0002952, statisztikai számjel: 19551676-9499-529-03, képviseli: Harangozóné Balogh Zsóka elnök) mint bérlő **(a továbbiakban: Bérlő)** **(a felek a továbbiakban együttesen: Szerződő Felek)** között az alulírott napon és helyen, az alábbi feltételek mellett:

1. Kiskőrös Város Önkormányzata Képviselő-testületének az önkormányzati vagyonról, a vagyon hasznosításáról szóló 26/2012. (XII.19) önkormányzati rendelet 27. § (1) bekezdés a) pontja, valamint a …./2024 számú Képviselő-testületi határozat alapján Bérbeadó bérbe adja, Bérlő bérbe veszi a Bérbeadó kizárólagos tulajdonában álló, üzleti vagyonát képező, **Kiskőrös, belterület 3134/1 hrsz-on nyilvántartott, természetben 6200 Kiskőrös, Szarvas utca 1. szám alatti, 644 m2** nagyságú, kivett lakóház, udvar rendeltetésű ingatlanát (a továbbiakban: Ingatlan) gyermekek napközbeni ellátása, családi bölcsőde, játszóház célú hasznosításra.
2. Szerződő Felek megállapodnak, hogy a Bérbeadó az 1. pontban nevesített Ingatlant **határozott 5 éves időtartamra, 2024. április 01. napjától 2029. március 31. napjáig** a Bérlőnek adja bérbe.
3. Bérlő kijelenti, hogy a nemzeti vagyonról szóló 2011. évi CXCVI. törvény (a továbbiakban: Nvtv.) 3. § (1) bekezdése alapján átlátható szervezetnek minősül.
4. Szerződő Felek a **bérleti díjat havonta bruttó 200.000,-Ft** (azaz: bruttó kétszázezer forint) összegben állapítják meg. Bérlő kötelezettséget vállal arra, hogy a bérleti díjat havonta, legkésőbb a tárgyhónap 15. napjáig, számla ellenében, egy összegben, átutalással teljesíti a Bérbeadó K&H Bank Zrt.-nél vezetett 10400621-00027753-00000008 számú számlájára. Késedelmes fizetés esetén a Bérbeadó a mindenkor hatályos jogszabályok szerint megállapított mértékű késedelmi kamatot számíthat fel.
5. A 4. pontban megállapított bérleti díjat évente valorizálni kell, a Központi Statisztikai Hivatal által közzétett éves fogyasztóiár-index értékével megnövelve kell kiszámítani. Az így kiszámított és a Bérbeadó által közölt új bérleti díjat a Bérlő a közlést követő hónap első napjától kezdődően köteles megfizetni.
6. Bérlő kötelezettséget vállal a Nvtv. 11. § (11) bekezdésben foglaltak alapján arra, hogy az Ingatlant a szerződési előírásoknak és a tulajdonosi rendelkezéseknek, valamint a meghatározott hasznosítási célnak megfelelően használja, illetve hogy az Ingatlan hasznosításában – a Bérlővel közvetlen vagy közvetett módon jogviszonyban álló harmadik félként – kizárólag természetes személyek vagy átlátható szervezetek vesznek részt.
7. Bérlő a Bérbeadó hozzájárulása nélkül a használati jogának gyakorlását harmadik személy részére nem ruházhatja át.
8. Bérlő tudomással bír arról, hogy a bérleti díj a közüzemi szolgáltatások díját nem foglalja magában.
9. Szerződő Felek megállapodnak abban, hogy az Ingatlan használatával felmerült valamennyi közüzemi díj és egyéb költség a Bérlőt terheli a birtokbavétel napjától. Az Ingatlan birtokbaadásáról átadás-átvételi jegyzőkönyv készül (a szerződés 1. melléklete).
10. Bérlő az Ingatlan használatával felmerült valamennyi közüzemi szolgáltatás díját közvetlenül a szolgáltatók részére fizeti meg, ezért kötelezettséget vállal arra, hogy jelen bérleti szerződés aláírásától számított 15 napon belül kezdeményezi a szolgáltatóknál a közszolgáltatási szerződések megkötését. Kötelezettséget vállal arra, hogy a közüzemi szolgáltatókkal megkötött szerződéseket Bérbeadó részére haladéktalanul bemutatja.
11. Bérlő kötelezettséget vállal arra, hogy a közüzemi díjak befizetését igazoló feladóvevényeket, banki átutalásról szóló igazolásokat félévente a Bérbeadó részére bemutatja.
12. A Bérbeadó gondoskodik:
13. az épület karbantartásáról,
14. az épület központi berendezéseinek állandó üzemképes állapotáról,
15. az épület felújítása, valamint a vezetékrendszer meghibásodása miatt az épületen belül szükséges munkák elvégzéséről.
16. Bérlő köteles az Ingatlant rendeltetésének megfelelően, állagának megóvása mellett használni, továbbá felelős minden olyan kárért, amely a rendeltetésnek nem megfelelő használatból ered. A bérbe vett Ingatlan a szerződés megkötésekor a biztonságtechnikai és tűzvédelmi előírásoknak megfelel. A Bérlő által használt berendezések vonatkozásában az esedékes érintésvédelmi vizsgálatok elvégeztetése a Bérlő feladata és a Bérlő költségére történik.
17. Bérbeadó a rendeltetésszerű használatot, a bérleti szerződésben foglalt kötelezettségek teljesítését a törvényben foglalt feltételekkel, előzetes bejelentést követően jogosult ellenőrizni.
18. Bérlő köteles a Bérbeadót értesíteni, ha a tulajdonost terhelő munkák szükségessége merül fel és köteles tűrni, hogy a Bérbeadó azokat elvégezze, továbbá a károk elhárításához szükséges intézkedéseket megtegye. A mulasztásból eredő károkért a Bérlő felelős.
19. A bérbe vett Ingatlan állagmegóvásához szükséges belső karbantartási - festés, mázolás, hibás berendezések javítása stb. - intézkedések megtétele a Bérlő kötelezettsége, azok teljesítése a Bérlő terhére történik. A Bérlő az Ingatlan helyiségeiben átalakítást csak a Bérbeadó előzetes írásbeli hozzájárulásával végezhet. Bérlő az Ingatlanban eszközölt beruházásai megtérítésére nem tarthat igényt a bérleti szerződés bármilyen jogcímen történő megszűnése esetén. Bérlő az Ingatlan szerkezetét, utcafrontját érintő átalakítási munkálatokhoz vagy értéknövelő beruházásokhoz előzetesen Bérbeadó írásbeli hozzájárulását köteles beszerezni. Az átalakítási munkálatokra Szerződő Felek külön írásbeli megállapodást kötnek.
20. Jelen szerződés időtartama alatt a hatósági előírások betartása, esedékes érintésvédelmi vizsgálatok elvégzése a Bérlő feladata és saját költségére történik.
21. Bérlő köteles gondoskodni a tevékenysége során keletkezett nem háztartási hulladék elszállításáról, az Ingatlan takarításáról és az Ingatlan előtti közterület folyamatos tisztán tartásáról.
22. Bérbeadó a szerződést a - felmondás közlését követő – hatodik hónap utolsó napjára írásban rendes felmondással felmondhatja, ha az Ingatlan a feladatai ellátásához szükségessé válik.
23. Bérlő a szerződést a következő hónap utolsó napjára írásban rendes felmondással felmondhatja, ha az Ingatlan a feladatai ellátásához szükségtelenné válik.
24. Bérbeadó a szerződést azonnali hatállyal felmondhatja, ha a Bérlő a:
* Bérbeadó hozzájárulása nélkül az Ingatlan használatát harmadik személynek átengedi,
* Bérbeadó felhívása ellenére rendeltetésellenesen, vagy a jelen szerződés 1. pontjában megjelölttől eltérő célra használja az Ingatlant,
* bérleti díjat vagy az esetlegesen fellépő, Bérlőt terhelő költségeket és terheket a Bérbeadó írásos felszólítása ellenére sem fizeti meg.
1. Jelen szerződés a határozott idő elteltével minden további jognyilatkozat vagy jogcselekmény nélkül hatályát veszti. Ilyen esetben a szerződés nem alakul át határozatlan idejű jogviszonnyá. A Bérlő a szerződés megszűnésével egyidejűleg köteles az Ingatlant kiürítve, a birtokbaadás alkalmával jegyzőkönyvben rögzített állapotnak megfelelően - indokolt esetben festve, mázolva, a hibás berendezéseket kijavítva - a Bérbeadónak átadni, csereingatlanra igényt nem tarthat.
2. Szerződő Felek kötelezettséget vállalnak, hogy a szerződés hatálya alatt egymással kölcsönösen együttműködnek és a szerződésben foglalt rendelkezések teljesítésével kapcsolatban minden lényeges információt, felmerült adatot, változást ésszerű határidőn belül a másik féllel írásban közölnek.
3. Szerződő Felek rögzítik, hogy az épületek energetikai jellemzőinek tanúsításáról szóló 176/2008. (VI. 30.) Korm. rendelet értelében a Kiskőrös belterület 3134/1 hrsz-ú ingatlan energetikai tanúsítvány másolati példányát Bérbeadó Bérlő részére a birtokbaadás napjáig adja át.
4. Jelen szerződésben nem szabályozott kérdésekben Szerződő Felek a Polgári Törvénykönyvről szóló 2013. évi V. törvény, a nemzeti vagyonról szóló 2011. évi CXCVI. törvény, valamint Kiskőrös Város Önkormányzata Képviselő-testületének az önkormányzati vagyonról, a vagyon hasznosításáról szóló 26/2012. (XII. 19.) önkormányzati rendelet rendelkezéseit tekintik irányadónak.

Jelen bérleti szerződést a Szerződő Felek elolvasás után, mint akaratukkal mindenben megegyezőt, 5 példányban – 3 példány Bérbeadót, 2 példány Bérlőt illet -, szervezeti képviselőik útján, helybenhagyólag írták alá.

Kiskőrös, 2024. március ……

Kiskőrös Város Önkormányzata, TARKABARKA Családi Napközi Egyesület,

mint Bérbeadó képviseletében: mint Bérlő képviseletében:

………………………………. ………………………………….

 Domonyi László Mihály Harangozóné Balogh Zsóka

 polgármester elnök

Ellenjegyzem:

……………..………….

 dr. Turán Csaba

 jegyző

1. melléklet: birtokbaadási jegyzőkönyv

1. **napirend**

A KISKŐRÖS, 0560/135 HRSZ-Ú INGATLAN BÉRBEADÁSA A KŐRÖSSZOLG NONPROFIT KFT. RÉSZÉRE

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Vagyongazdálkodási referens II.

**Domonyi László polgármester** az előterjesztés szóbeli ismertetésére felkérte **dr.Turán Csaba jegyzőt.**

**dr.Turán Csaba jegyző** elmondta, hogy Kiskőrös Város Önkormányzata „Ipari terület fejlesztése Kiskőrösön” című pályázat keretein belül első ütemben kialakított 5 ha nagyságú területrészt, amelyet a pályázatban vállalt feltételeknek megfelelően határozott 5 éves időtartamra bérbeadás útján kíván hasznosítani. Versenytárgyalási eljárás került lefolytatásra, az eljárás eredményeképp a Kőrösszolg Nonprofit Kft. kívánja bérbe venni az ingatlant, melyet tárolás, raktározás céljából kíván hasznosítani.

**Szlovák Pál,** a Társadalompolitikai Bizottság elnöke, **Kudron Tamás,** az Ipari, Mezőgazdasági és Klímapolitikai Bizottság tagja, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**40/2024. sz. Képv. test. hat.**

A Kiskőrös, 0560/135 hrsz-ú ingatlan bérbeadása a Kőrösszolg Nonprofit Kft. részére

**HATÁROZAT**

Kiskőrös Város Önkormányzatának Képviselő-testülete

1. egyetért azzal, hogy Kiskőrös Város Önkormányzata kizárólagos tulajdonában álló, Kiskőrös külterület 0560/135 hrsz-on nyilvántartott, legelő, erdő, fásított terült művelési ágban lévő, 5 ha alapterületű ingatlant határozott 5 éves időtartamra - 2024. április 01. napjától 2029. március 31. napjáig - a határozat-tervezet mellékletét képező bérleti szerződésben foglalt feltételekkel bérbe adja a KŐRÖSSZOLG Nonprofit Kft. részére.
2. felhatalmazza a polgármestert a határozat mellékletét képező bérleti szerződés megkötésére, a szükséges jognyilatkozatok megtételére és aláírására.

**Felelős:** polgármester

**Határidő:** 2024. március 31.

*Melléklet a 40/2024. számú Képviselő-testületi határozathoz*

 

**KISKŐRÖS VÁROS**

**ÖNKORMÁNYZATA**

6200 Kiskőrös, Petőfi Sándor tér 1.

**BÉRLETI SZERZŐDÉS**

amely létrejött egyrészről **Kiskőrös Város Önkormányzata** (székhely: 6200 Kiskőrös, Petőfi Sándor tér 1., statisztikai számjel: 15724784-8411-321-03, adószám: 15724784-2-03, törzskönyvi azonosító szám: 724782, képviseli: Domonyi László Mihály polgármester) mint az ingatlan tulajdonosa **(a továbbiakban: Bérbeadó)**,

másrészről **KŐRÖSSZOLG Nonprofit Kft** (székhely: 6200 Kiskőrös, Petőfi Sándor út 108., cégjegyzékszám: 03-09-128662, adószám: 25286281-2-03, statisztikai számjele: 25286281-8110-572-03, képviseli: Schäffer Tamás András ügyvezető)**,** mint bérlő **(a továbbiakban: Bérlő) (a felek a továbbiakban együttesen: Szerződő Felek)** között alulírott napon és helyen, az alábbi feltételek mellett:

**Előzmények**

Kiskőrös Város Önkormányzata a *TOP-1.1.1-16-BK1-2020-00029 – Ipari terület fejlesztése Kiskőrösön* című pályázattal érintett, Kiskőrös Város Önkormányzata tulajdonában álló, üzleti vagyonát képező, Kiskőrös, külterület 0560/128 hrsz-on nyilvántartott, összesen 15 ha 188 m2 nagyságú ingatlan területéből 5 ha nagyságú területrész határozott időtartamú hasznosítási jogának átengedésére 2023. augusztus 28. napján nyilvános versenytárgyalást folytatott le. A nyilvános versenytárgyalás eredményeképpen Bérlő vált jogosulttá a jelen szerződés tárgyát képező ingatlan 5 ha nagyságú területrészének jelen szerződében rögzített feltételek mellett történő bérbevételére.

1. Kiskőrös Város Önkormányzata Képviselő-testületének az önkormányzati vagyonról, a vagyon hasznosításáról szóló 26/2012. (XII.19) önkormányzati rendelet 27. § (1) bekezdés a) pontja, valamint Kiskőrös Város Képviselő-testületének ………. számú határozata alapján Bérbeadó bérbe adja, Bérlő bérbe veszi a Bérbeadó kizárólagos tulajdonában álló, üzleti vagyonát képező, **Kiskőrös, külterület 0560/135 hrsz-**on nyilvántartott **5 ha** nagyságú, legelő, erdő, fásított terület művelési ágú ingatlant (a továbbiakban: Ingatlan) tárolás, raktározás célú hasznosításra.
2. Szerződő Felek megállapodnak, hogy Bérbeadó az 1. pontban nevesített Ingatlant meghatározott **5 éves időtartamra, 2024. április 01. napjától 2029. március 31.** napjáig a Bérlőnek bérbe adja.
3. Bérlő a nemzeti vagyonról szóló 2011. évi CXCVI. törvény 3. § (1) bekezdése alapján átlátható szervezetnek minősül.
4. **Szerződő Felek a bérleti díjat havonta 375.000,-Ft + Áfa összegben állapítják meg**. Bérlő kötelezettséget vállal arra, hogy a bérleti díjat havonta, legkésőbb a tárgyhónap 15. napjáig, számla ellenében, egy összegben, átutalással teljesíti a Bérbeadó K&H Bank Zrt.-nél vezetett 10400621-00027753-00000008 számú számlájára. Késedelmes fizetés esetén a Bérbeadó a mindenkor hatályos jogszabályok szerint megállapított mértékű késedelmi kamatot számíthat fel.
5. Szerződő Felek rögzítik, hogy Bérlő 2023. augusztus 23. napján 476.250,-Ft azaz: négyszázhetvenhatezer-kettőszázötven forint összeget versenytárgyalási biztosíték jogcímén Bérbeadó részére átutalással megfizetett, amely összeget – a versenytárgyalás eredményére tekintettel – az első havi bérleti díjnak tekintik.
6. A 4. pontban megállapított bérleti díjat évente valorizálni kell, a Központi Statisztikai Hivatal által közzétett éves fogyasztói árindex értékével megnövelve kell kiszámítani. Az így kiszámított és a Bérbeadó által közölt új bérleti díjat a Bérlő az év első napjától köteles megfizetni.
7. Bérlő kötelezettséget vállal a nemzeti vagyonról szóló 2011. évi CXCVI. törvény 11. § (11) bekezdésben foglaltak alapján arra, hogy az Ingatlant a szerződési előírásoknak és a tulajdonosi rendelkezéseknek, valamint a meghatározott bérleti célnak megfelelően használja, illetve hogy az Ingatlan hasznosításában – a Bérlővel közvetlen vagy közvetett módon jogviszonyban álló harmadik félként – kizárólag természetes személyek vagy átlátható szervezetek vesznek részt.
8. Bérlő a Bérbeadó hozzájárulása nélkül a használati jogának gyakorlását harmadik személy részére nem ruházhatja át.
9. Bérlő jogosult és köteles az Ingatlant a bérleti szerződés időtartama alatt rendeltetésének megfelelően, a rendes gazdálkodás szabályai szerint használni és hasznait szedni, továbbá felelős minden olyan kárért, amely a rendeltetésnek nem megfelelő használatból ered. Az Ingatlan fenntartásához szükséges költségek, valamint az esetleges egyéb közterhek viselése Bérlőt terheli.
10. Bérlő tudomással bír arról, hogy a bérleti díj a közüzemi szolgáltatások díját (víz, szennyvíz) nem foglalja magában. Az Ingatlan használatával kapcsolatban felmerült költségek a Bérlőt terhelik.
11. Bérlő a közüzemi szolgáltatások díját (víz, szennyvíz) közvetlenül a szolgáltató részére köteles megfizetni, ezért kötelezettséget vállal arra, hogy jelen bérleti szerződés aláírásától számított 15 napon belül kezdeményezi a szolgáltatónál a közszolgáltatási szerződés megkötését. Kötelezettséget vállal arra, hogy a közüzemi szolgáltatóval megkötött szerződést Bérbeadó részére haladéktalanul bemutatja.
12. Bérlő tudomásul veszi, hogy Bérbeadó jogosult a rendeltetésszerű használatot, a bérleti szerződésben foglalt kötelezettségek teljesítését a törvényben foglalt feltételekkel, előre egyeztetett időpontban ellenőrizni, amit Bérlő tűrni köteles.
13. Bérlő a bérleti szerződés időtartama alatt:
* köteles valamennyi fizetési kötelezettségének határidőben eleget tenni,
* köteles a Bérbeadó részére az Ingatlannal összefüggő tájékoztatást megadni, együttműködni.
1. Bérbeadó a bérleti szerződést a következő hónap utolsó napjára rendes felmondással felmondhatja, ha az Ingatlan a feladatai ellátásához szükségessé válik.
2. Bérlő a bérleti szerződést a következő hónap utolsó napjára rendes felmondással felmondhatja, ha az Ingatlan a feladatai ellátásához szükségtelenné válik.
3. Bérbeadó a bérletet azonnali hatállyal felmondhatja, ha a Bérlő:
* a Bérbeadó hozzájárulása nélkül az Ingatlan használatát harmadik személynek átengedi,
* a Bérbeadó felhívása ellenére rendeltetésellenesen, vagy a jelen szerződés 1. pontjában megjelölttől eltérő célra használja az Ingatlant,
* a bérleti díjat, vagy az esetlegesen fellépő, Bérlőt terhelő költségeket és terheket felszólítás ellenére sem fizeti meg.
1. Jelen szerződés a határozott idő elteltével minden további jognyilatkozat vagy jogcselekmény nélkül hatályát veszti. Ilyen esetben a szerződés nem alakul át határozatlan idejű jogviszonnyá. Bérlő a szerződés megszűnésével egyidejűleg az Ingatlant rendeltetésszerű használatra alkalmas állapotban köteles Bérbeadó birtokába visszaadni minden elhelyezési, vagy kártalanítási igény nélkül.
2. Szerződő Felek kötelezettséget vállalnak, hogy a szerződés hatálya alatt egymással kölcsönösen együttműködnek és a szerződésben foglalt rendelkezések teljesítésével kapcsolatban minden lényeges információt, felmerült adatot, változást ésszerű határidőn belül a másik féllel írásban közölnek.
3. Jelen szerződésben nem szabályozott kérdésekben Szerződő Felek a Polgári Törvénykönyvről szóló 2013. évi V. törvény, a nemzeti vagyonról szóló 2011. évi CXCVI. törvény, valamint Kiskőrös Város Önkormányzata Képviselő-testületének az önkormányzati vagyonról, a vagyon hasznosításáról szóló 26/2012. (XII.19.) önkormányzati rendelet rendelkezéseit tekintik irányadónak.

Jelen bérleti szerződést a Szerződő Felek elolvasás után, mint akaratukkal mindenben megegyezőt, 5 példányban – 3 példány Bérbeadót, 2 példány Bérlőt illet -, szervezeti képviselőik útján, helybenhagyólag írták alá.

Kiskőrös, 2024. ……………………

Kiskőrös Város Önkormányzata, KŐRÖSSZOLG Nonprofit Kft,

mint Bérbeadó képviseletében: mint Bérlő képviseletében:

 ………………………………. ………………………………….

 Domonyi László Mihály Schäffer Tamás András

 polgármester ügyvezető

Ellenjegyzem:

 ……………..………….

 dr. Turán Csaba

 jegyző

1. **INTERPELLÁCIÓK, KÉRDÉSEK, TÁJÉKOZTATÓK, BEJELENTÉSEK**

**Domonyi László polgármester** köszönetet mondott a március 15-i ünnepségen résztvevőknek, véleménye szerint ismét egy sikeres rendezvényt tudhatnak maguk mögött. A továbbiakban ismertette a képviselő-testület által elismerésben részesítettek névsorát, ezúton is gratulációját fejezte ki.

Tájékoztatta a lakosságot, hogy 2024. március 21-én 17:00 órakor a Petőfi Sándor Városi Könyvtárban Hogy ne legyen áldozat! címmel a Kiskőrösi Rendőrkapitányság képviselője előadást tart az internetes csalásokkal kapcsolatosan, melyre minden érdeklődőt szeretettel várnak

A polgármester felhívta a figyelmet, hogy 2024. március 22-én pénteken 18:00 órai kezdettel, 2024. március 23-án szombaton 16.30 órai kezdettel a SZÓ-LA-M Alapfokú Művészeti Iskola néptánc tagozatának néptáncosai és a „Négykézláb” óvodás, haladó és kezdő felnőtt kiskőrösi néptáncosok előadásában Kárpát-medence táncai címmel néptánc előadás kerül megrendezésre a Petőfi Sándor Művelődési Központban.

A továbbiakban elmondta, hogy 2024. március 23-24.-én megrendezésre kerül a XV. Duna-Tisza közi Agrár Expo a Kiskőrösi Városi Sportcsarnokban, a helyben termelt magyar élelmiszerek népszerűsítése, a minőségi alapanyagokból készült kézműves élelmiszerek kóstolása és vásárlása céljából. Szombaton és vasárnap is koncertekkel, kulturális programokkal várnak minden érdeklődőt.

A polgármester felhívta a lakosok figyelmét, hogy a Kiskőrös Városért Alapítvány versíró pályázatot hirdet locsolóvers témában az általános iskolák 1-8. osztályos tanulói számára. A pályamunkákat 2024. március 24. napjáig várják a kiskorosvarosert@gmail.com címen..

Tájékoztatta a lakosokat, hogy 2024. március 25-én 18:00 órakor a Művelődési Központ Színháztermében bemutatásra kerül a „Most vagy soha” című történelmi film, amely az 1848. március 15-i forradalom eseményeit eleveníti meg. A jegyet a vetítésre az előadás napján 8:00 órától lehet megvásárolni 1500 forintos áron.

A továbbiakban elmondta, hogy 2024. március 26-án 17 órakor Czeffer Milán a kiskunhalasi SZC Kiskőrösi Wattay Technikum Oktatója előadást tart Mesterséges Intelligencia témában a Kiskőrösi Petőfi Sándor Városi Könyvtárban, minden érdeklődőt szeretettel várnak.

A polgármester felhívta a figyelmet, hogy 2024. március 28-án 9:30-tól húsvétváró délelőtt, „Nyuladalom” kerül megrendezésre a Petőfi Sándor Művelődési Központban. Családi húsvéti kézműves foglalkozásokkal, Húsvéti tojásvadászattal, Nyuszisimogatással, húsvéti ablakkiállítással várják az érdeklődőket. 10:30-tól aKiskőrös Városért Alapítvány Húsvéti versmondó pályázatának díjátadására kerül sor, majd 11:00-tól Pódium színház „Húsvéti készülődés Nyúlanyóval” című interaktív, zenés gyermekelőadás kerül megrendezésre a színházteremben.

Végül tájékoztatásul elmondta, hogy 2024. április 5.-én 10:00 órai kezdettel megrendezésre kerül a XXVIII. Kadarka Nemzetközi Nagydíj Borverseny a Petőfi Sándor Művelődési Központban. Az ünnepélyes eredményhirdetés 16:00 órakor lesz, a nevezési határidő 2024. március 28.

**Filus Tibor képviselő** megköszönte a Petőfi Sándor Művelődési Központ dolgozóinak, a Bem József Általános Iskola diákjainak, pedagógusainak áldozatos munkáját a március 15-i rendezvénnyel kapcsolatosan. 171 első osztályos tanuló kapott a város kokárdájából, ezzel is erősítve bennük a Petőfi kultusz, a nemzeti ünnep fontosságát.

Tájékoztatásul elmondta, hogy az Ültess fát mozgalom nyertes pályázat útján a Vasvári Pál utcában a Bem József Iskoláig 18 darab oszlopos juhar fa elültetését valósítja meg, kérte azok gondozását a jövőben.

Afelől érdeklődött, hogy lehetséges-e a város idősebb fáinak felmérése és azok védett fává minősítése.

**Gmoser István képviselő** felhívta a figyelmet, hogy április 2. napján a Kiskőrösi EGYMI az Autizmus Világnapja alkalmából futást szervez, melynek célja, hogy mozgáson keresztül irányítsák a figyelmet az autizmussal élő gyermekeket nevelő családokra. A futás a Hrúz Mária utcából, az EGYMI elől indul és ide is érkezik vissza, a szervezők kérték, hogy a részvevők kék ruhában érkezzenek.

A továbbiakban tájékoztatta a lakosságot, hogy Április 13. napján 9 órától önkéntes hulladékgyűjtő akciót szervez az Kiskőrösi Erdőtelekért Alapítvány, melyre várják a résztvevőket.

További hozzászólás nem volt, így **Domonyi László polgármester** az ülést 16:20 órakor bezárta.

Kmf.

Domonyi László dr. Turán Csaba

polgármester jegyző